*Za ostala značenja, vidi High Noon (razvrstavanje).*

**Točno u podne** (eng. *High Noon*) američki je crno-bijeli vestern iz 1952. godine, redatelja Freda Zinnemanna, s Garyjem Cooperom u glavnoj ulozi. Radnja govori o šerifu grada na Divljem zapadu, koji se potpuno sam mora suprostaviti bandi ubojica.

Film *Točno u podne* jedan je od klasika žanra vesterna, svrstan među najutjecajnije filmove svih vremena. Oživio je karijeru holivudske legende Garyja Coopera, koji je u njemu dao jednu od svojih najupečatljivijih uloga, a svijetu je predstavio novu zvijezdu, buduću monegašku princezu Grace Kelly. Imao je velikog uspjeha kod kritike i publike te bio nagrađen sa četiri Oscara.

Radnja
------

Na dan svog vjenčanja i posljednji dan u službi, Will Kane (Gary Cooper), šerif grada Hadleyvillea saznaje da se Frank Miller, čovjek kojeg je prije nekoliko godina poslao u zatvor, vraća vlakom u podne kako bi se osvetio. Premda isprva napušta grad s novom suprugom Amy (Grace Kelly), Kane se, gonjen jakim unutarnjim osjećajem odgovornosti, ipak odluči vratiti i suprostaviti Milleru. No, kad od građana koje je godinama štitio zatraži pomoć, oni mu redom okreću leđa i savjetuju ga da pobjegne. Njegovu odluku o ostanku ne razumije ni vlastita supruga, a zamjenik Harvey Pell (Lloyd Bridges) napušta ga. Jedinu podršku Kane ima u nekadašnjoj ljubavi, Meksikanki Helen Ramirez (Katy Jurado).

Millerova banda čeka gazdu na željezničkoj stanici. Miller (Ian MacDonald) konačno stiže i razbojnici polaze u potragu za Kaneom. Amy i Helen su zajedno krenule vlakom iz grada, no Amy u posljednji trenutak odustaje od odlaska i vraća se u grad kako bi pomogla suprugu. U revolveraškom obračunu koji slijedi, Kane, uz pomoć Amy, uspijeva pobiti sve razbojnike. Film završava tako što ljudi izlaze iz svojih domova, a Kane baca šerifsku zvijezdu u prašinu te s Amy bez riječi sjeda na zapregu i napušta grad.

Glumci
------

Gary Cooper kao šerif Will Kane
* Gary Cooper - šerif Will Kane
* Thomas Mitchell - gradonačelnik Jonas Henderson
* Lloyd Bridges - zamjenik Harvey Pell
* Katy Jurado - Helen Ramirez
* Grace Kelly - Amy Fowler Kane
* Ian MacDonald - Frank Miller
* Lee Van Cleef - Jack Colby
* Otto Kruger - sudac Percy Mettrick
* Lon Chaney, Jr. - Martin Howe
* Harry Morgan - Sam Fuller
* Eve McVeagh - Mildred Fuller
* Morgan Farley - propovjednik
* Harry Shannon - Cooper
* Robert J. Wilke - Pierce
* Sheb Wooley - Ben Miller
* Jack Elam - pijanac Charlie

Produkcija
----------

Film je snimljen prema pripovijesti Johna W. Cunninghama, "The Tin Star" ("Limena zvijezda"). Austrijsko-američki redatelj Fred Zinnemann (*Odavde do vječnosti*, *Čovjek za sva vremena*) *Točno u podne* je zamislio i režirao tako da se vremenski podudara trajanje priče i stvarno trajanje filma: radnja počinje u 10:35, a završava "točno u podne", što je vrijeme trajanja filma - 85 minuta. Time je Zinnemann postigao stalan rast napetosti, što je dodatno pojačao korištenjem krupnih planova Coopera, iz kojih je izbijao očaj i osamljenost. Nekoliko antologijskih, vizualno veličanstvenih scena postigao je korištenjem kamere na kranu, koja se, premda nije u potpunosti bila novost, nije pretjerano koristila u kinematografiji tog vremena. Također je inzistirao na, prema njemu, upečatljivijoj crno-bijeloj fotografiji.

Film je sniman sa, čak i za ono vrijeme skromnim budžetom od 750.000 dolara, snimanje je trajalo samo 32, a montaža još sedam dana.

### Glazba

Glazbu za film napisao je Dimitri Tiomkin, jedan od najcjenjenijih i najzaposlenijih skladatelja filmske glazbe u tadašnjem Hollywoodu. Stihove za pjesmu "Do Not Forsake Me, Oh My Darlin' (The Ballad of High Noon)" napisao je Ned Washington, a otpjevao ju je country pjevač Tex Ritter, otac glumca Johna Rittera.

Reakcije
--------

### Kritika

John Wayne nije o filmu imao osobito mišljenje
Premda danas smatran klasikom i poznat kao omiljeni film većine američkih predsjednika od Eisenhowera nadalje, *Točno u podne* je u vrijeme svog pojavljivanja izazvao brojne kontroverze. Dotiče se brojnih tema koje nisu bile karakteristične za vesterne, kao što su odgovornost pojedinca, otuđenje, licemjerje i drugo. Scenarist i producent Carl Foreman završio je pred Vijećem za protuameričko djelovanje zastupničkog doma Kongresa, pod optužbama za komunističku propagandu (bilo je to vrijeme antikomunističke histerije izazvane djelovanjem senatora McCarthyja). Nakon što ga je Vijeće proglasilo "nekooperativnim" jer je odbio svjedočiti protiv kolega iz filmske industrije, Foreman je dospio na "Hollywoodsku crnu listu" te je ušao u sukob s drugim producentom filma, Stanleyem Kramerom, nakon čega je preselio u Englesku jer je "znao da nikad više neće naći posao u SAD-u".

Nakon premijere, film je doživio kritike nekih važnih holivudskih imena. John Wayne ga je prezirao jer je slutio (što je Foreman kasnije potvrdio kao točno) da predstavlja alegoriju za "crnu listu", koju je Wayne, zajedno s prijateljem Howardom Hawksom aktivno podupirao. Godine 1971. Wayne je dao intervju časopisu Playboy, u kojem je još jednom ponovio da mu nije žao što je pomogao da Foreman bude izgnan iz Hollywooda, a *Točno u podne* je nazvao "naj-neamerikanskijom stvari koju sam u životu vidio" ("the most un-American thing I’ve ever seen in my whole life")

Kritiziran je i odabir Coopera za ulogu Kanea, s obzirom da je od partnerice Grace Kelly bio stariji punih 28 godina, te je nazvan *prestarim*, što je i sam smatrao prije prihvaćanja uloge.

Na portalu RottenTomatoes.com čak 95% kritičara dalo je filmu pozitivnu ocjenu. Između ostalih, kritičar Scott Weinberg nazvao je *Točno u podne* "smrtonosno briljantnim vestern-noirom".

### Zarada

*Točno u podne* je u svjetskoj distribuciji zaradio 18 milijuna dolara, što je izuzetno dobar rezultat s obzirom na budžet od samo 750.000 dolara.

### Nagrade i nominacije

Gary Cooper je za ulogu šerifa Kanea dobio Oscara za najboljeg glavnog glumca. Ironično, nagradu je na dodjeli u veljači 1953. preuzeo John Wayne jer je Cooper bolovao od čira. Film je nagrađen i Oscarom za najbolju montažu, najbolju originalnu glazbu te za najbolju originalnu pjesmu ("Do Not Forsake Me, Oh My Darlin'").

*Točno u podne* je Američki filmski institut (AFI) svrstao na 27. mjesto najboljih filmova svih vremena.

Nastavak filma i obrade
-----------------------

Nastavak filma, *High Noon Part II: The Return Of Will Kane*, snimljen je 1980. 28 godina nakon originala. Šerifa Kanea utjelovio je Lee Majors. Iste je godine snimljen ZF film *Outland*, koji se pričom naslanja na scenarij filma *Točno u podne*; u glavnoj ulozi pojavio se Sean Connery.

Godine 2000. snimljen je *remake* filma, u kojem su glumili Tom Skerritt i Michael Madsen.

Izvori
------

1. 1 2  Točno u podne, voanews.com
2. 1 2  „Interview with Fred Zinnemann". Arhivirano iz originala na datum 2009-10-31. Pristupljeno 2012-03-28.
3. ↑  „Zinnemann's Son Sueing Over Colorized 'Cross'". Arhivirano iz originala na datum 2007-10-11. Pristupljeno 2012-03-28.
4. 1 2  IMDb: Box office / business for High Noon
5. 1 2  High Noon. Liberal Classic? Conservative Screed? Or something else...
6. ↑  „Carl Foreman". Arhivirano iz originala na datum 2009-11-29. Pristupljeno 2012-03-28.
7. ↑  Gary Cooper, Britannica Online
8. ↑  High Noon (1952), rottentomatoes.com
9. ↑  Drop-dead brilliant Western Noir
10. ↑  10 YEARS LATER, ORSON WELLES’S CLASSIC REMAINS ATOP AFI’S LIST OF 100 GREATEST MOVIES OF ALL TIME

Vanjske poveznice
-----------------

* *High Noon* na sajtu IMDb
* *Točno u podne* na Rotten Tomatoes-u ()

| * p
* r
* u
Filmovi koje je režirao Fred Zinnemann |
| --- |
| 1930-e | 
* *Redes*
* *Friend Indeed*
* *They Live Again*
* *Tracking the Sleeping Death*
* *That Mothers Might Live*
* *The Story of Doctor Carver*
* *Weather Wizards*
* *While America Sleeps*
* *Help Wanted*
* *One Against the World*
* *The Ash Can Fleet*
* *Forgotten Victory*

 |
| 1940-e | 
* *Stuffie*
* *The Great Meddler*
* *The Old South*
* *A Way in the Wilderness*
* *Forbidden Passage*
* *Your Last Act*
* *The Greenie*
* *The Lady or the Tiger?*
* *Kid Glove Killer*
* *Eyes in the Night*
* *The Seventh Cross* (1944)
* *Little Mister Jim*
* *My Brother Talks to Horses*
* *The Search* (1948)
* *Act of Violence*

 |
| 1950-e | 
* *The Men*
* *Benjy*
* *Teresa*
* *High Noon* (1952)
* *The Member of the Wedding*
* *From Here to Eternity* (1953)
* *Oklahoma!* (1955)
* *A Hatful of Rain* (1957)
* *The Old Man and the Sea* (van špice)
* *The Nun's Story* (1959)

 |
| 1960-e | 
* *The Sundowners* (1960)
* *Behold a Pale Horse* (1964)
* *A Man for All Seasons* (1966)
* *Man's Fate* (nedovršeni film)

 |
| 1970-e | 
* *The Day of the Jackal* (1973)
* *Julia* (1977)

 |
| 1980s | 
* *Five Days One Summer*

 |